นายแพทย์วรินทร์เทพ เชื้อสำราญ นายแพทย์เชี่ยวชาญ(ด้านเวชกรรมป้องกัน) รักษาราชการแทนนายแพทย์สาธารณสุขจังหวัดลำปาง ให้สัมภาษณ์ว่า สำนักงานสาธารณสุขจังหวัดลำปาง ได้ส่งเจ้าหน้าที่เข้าไปตรวจสอบ หลังได้รับแจ้งมีผู้พบถุงน้ำเกลือใช้สำหรับล้างไตถูกทิ้ง ที่ บ้านห้วยคิง อำเภอแม่เมาะ จังหวัดลำปาง เบื้องต้นพบเป็นถุงน้ำเกลือสำหรับใช้ล้างไตทางหน้าท้องด้วยตนเองที่บ้านพร้อมอุปกรณ์ และทั้งหมดไม่ใช่ขยะที่มาจากโรงพยาบาล เนื่องจากโรงพยาบาลในจังหวัดลำปางทุกแห่งมีระบบการกำจัดขยะติดเชื้ออยู่แล้ว โดยจ้างเหมาบริษัทเอกชนให้นำขยะติดเชื้อไปดำเนินการกำจัดอย่างเหมาะสม ซึ่ง เจ้าหน้าที่ได้ประสานกับหน่วยงานที่รับผิดชอบให้ดำเนินการนำถุงน้ำเกลือล้างไตและอุปกรณ์ไปกำจัดตามกระบวนการอย่างเหมาะสมเรียบร้อยแล้ว